Ο **Ραούλ Βαλεντίν Γκονσάλες Τριάνα** (ισπανικά: *Raúl Valentín González Triana*), γεννημένος στις 14 Φεβρουαρίου 1968 στο Σιέγο ντε Άβιλα της Κούβας, είναι Κουβανός πρώην ποδοσφαιριστής, ο οποίος αγωνιζόταν ως αμυντικός, και νυν προπονητής, ο οποίος, μεταξύ άλλων, έχει διατελέσει, συνολικά, τρεις φορές ομοσπονδιακός τεχνικός της Εθνικής Κούβας.

Βιογραφία
---------

Ο Γκονσάλες Τριάνα ανέλαβε, συνολικά, καθήκοντα ομοσπονδιακού τεχνικού της Εθνικής Κούβας δύο φορές, κατά τη διάρκεια του Γκολντ Καπ του 2007 και του 2011, χωρίς ωστόσο, και τις δύο περιπτώσεις, να πετύχει να ξεπεράσει το στάδιο του πρώτου γύρου της διοργάνωσης. Κατά τη διάρκεια της σεζόν 2009-10, διετέλεσε, παράλληλα, ομοσπονδιακός τεχνικός της εθνικής ομάδας της χώρας, καθώς και προπονητής της ΦΚ Σιέγο ντε Άβιλα, με την οποία και κατέκτησε το Καμπεονάτο Νασιονάλ.

Επίσης, διετέλεσε ομοσπονδιακός τεχνικός της Εθνικής Κούβας U20, κατά τη διάρκεια του Παγκοσμίου Κυπέλλου U20 του 2013, το οποίο διεξήχθη στην Τουρκία, όπου και αποκλείστηκε κατά τον πρώτο γύρο της διοργάνωσης. Την αμέσως επόμενη χρονιά, συμμετείχε στους Κεντροαμερικανούς και Καραϊβικούς Αγώνες, οι οποίοι διεξήχθησαν στη Βερακρούς του Μεξικού, όπου και κατέκτησε το χάλκινο μετάλλιο ως ομοσπονδιακός τεχνικός της Εθνικής Κούβας U21.

Στις 14 Μαΐου 2015, επανήλθε στην τεχνική ηγεσία της εθνικής ομάδας των ανδρών της χώρας, αντικαθιστώντας τον Βάλτερ Μπενίτες. Τέσσερις ημέρες αργότερα, καταδικάστηκε ως ένοχος για ρατσιστική συμπεριφορά σε βάρος διαιτητή κατά την θητεία του ως ομοσπονδιακός τεχνικός της Εθνικής Κούβας U21, κατά τη διάρκεια των Κεντροαμερικανικών και Καραϊβικών Αγώνων του 2014, με συνέπεια ποινή αποκλεισμού του για διάστημα 5 αγώνων, καθώς και εκ μέρους του καταβολής σχετικού προστίμου, από την ΚΟΝΚΑΚΑΦ.

Παρά τον πρόωρο αποκλεισμό της Κούβας απέναντι στο Κουρασάο, κατά τη διάρκεια του Β Προκριματικού Γύρου των Προκριματικών του Παγκοσμίου Κυπέλλου του 2018, ωστόσο, ο ίδιος παρέμεινε στη θέση του ως ομοσπονδιακός τεχνικός της εθνικής ομάδας της χώρας, ενόψει του Γκολντ Καπ του 2015. Ωστόσο, ένα ζήτημα έκδοσης σχετικής ταξιδιωτικής βίζας δεν του επέτρεψε να ταξιδεύσει στις Ηνωμένες Πολιτείες, προκειμένου να ηγηθεί της ομάδας ενόψει αναμέτρησής της με αντίπαλο το Μεξικό. Ο βοηθός του, Βάλτερ Μπενίτες, τελικώς, ανέλαβε να ηγηθεί της Εθνικής Κούβας στη συγκεκριμένη αναμέτρηση, η οποία ολοκληρώθηκε με την ήττα της με τελικό σκορ 6-0. Επανερχόμενος στην τεχνική ηγεσία για τις δύο υπόλοιπες αναμετρήσεις στα πλαίσια της φάσης των ομίλων της διοργάνωσης, πέτυχε να οδηγήσει την Κούβα ως τα προημιτελικά της διοργάνωσης, έπειτα από νίκη με σκορ 1-0 απέναντι στη Γουατεμάλα, παρά τον σημαντικό αριθμό αυτομολιών οι οποίες είχαν αποδυναμώσει την ομάδα.

Στις 18 Φεβρουαρίου 2016, ο Γκονσάλες Τριάνα αντικαταστάθηκε στην τεχνική ηγεσία της Εθνικής Κούβας από τον Χούλιο Βαλέρο, προπονητή της ΚΦ Καμαγουέι, πρωταθλήτριας ομάδας της Κούβας.

Διακρίσεις (ως προπονητής)
--------------------------

**ΦΚ Σιέγο ντε Άβιλα**:

* Πρωταθλητής Κούβας τη σεζόν 2009-10.

Παραπομπές
----------

1. ↑  (Ισπανικά) «Equipo Ciego de Ávila ganó el Campeonato Cubano de Fútbol». *eltiempo.com*. 4 Απριλίου 2010. Ανακτήθηκε στις 16 Μαΐου 2015.
2. ↑  (Ισπανικά) «González Triana retoma el timón». *juventudrebelde.cu*. 14 Μαΐου 2015. Ανακτήθηκε στις 15 Μαΐου 2015.
3. ↑  (Ισπανικά) «Suspenden a seleccionador de Cuba por comportamiento racista». *marca.com*. 18 Μαΐου 2015. Ανακτήθηκε στις 20 Μαΐου 2015.
4. ↑  (Γαλλικά) Claverie, Michele. «La sélection cubaine de football se retrouve à Chicago sans son entraîneur et cinq joueurs titulaires». *Radio Havane Cuba*. Ανακτήθηκε στις 10 Ιουλίου 2015.
5. ↑  (Ισπανικά) «Cuba clasifica a cuartos de final». *juventudrebelde.cu*. 16 Ιουλίου 2015. Ανακτήθηκε στις 17 Ιουλίου 2015.
6. ↑  (Ισπανικά) «Cuatro futbolistas cubanos han desertado durante la Copa de Oro». *eluniversal.com*. 17 Ιουλίου 2015. Ανακτήθηκε στις 17 Ιουλίου 2015.
7. ↑  (Ισπανικά) Lara, Mario (18 Φεβρουαρίου 2016). «Julio Valero nuevo técnico nacional». *futbol-cubano.blogspot.pe*. Αρχειοθετήθηκε από το πρωτότυπο στις 23 Φεβρουαρίου 2017. Ανακτήθηκε στις 19 Φεβρουαρίου 2016.

|  |  |
| --- | --- |
| 

|  |
| --- |
| * Πύλη:Ποδόσφαιρο
* Πύλη:Κούβα
 |

 |